CELEX: 32019D0691
Language: et
Date: 2019-05-02 00:00:00
Title: Komisjoni otsus (EL) 2019/691, 2. mai 2019, millega lähtuvalt rakendusmääruse (EL) 2018/574 artikli 4 lõikest 5 lubatakse ettevõtjatel kasutada mõne teise tunnuseväljaandja teenuseid (EMPs kohaldatav tekst)

3.5.2019   
               
               
                  ET
               
               
                  Euroopa Liidu Teataja
               
               
                  L 116/80
               
            
         KOMISJONI OTSUS (EL) 2019/691,
         2. mai 2019,
         millega lähtuvalt rakendusmääruse (EL) 2018/574 artikli 4 lõikest 5 lubatakse ettevõtjatel kasutada mõne teise tunnuseväljaandja teenuseid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 3. aprilli 2014. aasta direktiivi 2014/40/EL tubaka- ja seonduvate toodete tootmist, esitlemist ja müüki käsitlevate liikmesriikide õigus- ja haldusnormide ühtlustamise kohta ning millega tunnistatakse kehtetuks direktiiv 2001/37/EÜ, (1) eriti selle artiklit 15,
         ning arvestades järgmist:
         
                     (1)
                  
                  
                     Direktiivis 2014/40/EL ja komisjoni rakendusmääruses (EL) 2018/574 (2) on sätestatud õigusraamistik kogu liitu hõlmava tubakatoodete jälgitavussüsteemi loomiseks. Liidu tasandil rakendatakse nende õigusaktidega ka Maailma Terviseorganisatsiooni (WHO) tubaka tarbimise leviku vähendamise raamkonventsiooni juurde kuuluva tubakatoodetega ebaseadusliku kauplemise tõkestamise protokolli (3) artiklit 8; konventsiooni on ratifitseerinud Euroopa Liit (4) ja sellega nähakse ette ülemaailmne tubakatoodete jälgimise ja jälgimise kord.
                  
               
                     (2)
                  
                  
                     Selleks et võimaldada kõikide tubakatoodete seiret ja jälgimist kogu liidus, on direktiivi 2014/40/EL artikli 15 lõikes 1 nõue, mille kohaselt peavad liikmesriigid tagama, et kõikide kõnealuste toodete tarbijapakenditel on kordumatu tunnus. Vastavalt artikli 15 lõikele 13 kohaldatakse sigarettide ja isevalmistatavate sigarettide tubaka suhtes seda nõuet alates 20. maist 2019.
                  
               
                     (3)
                  
                  
                     Rakendusmääruse (EL) 2018/574 artikli 3 lõike 1 kohaselt määrab iga liikmesriik üksuse, kes vastutab kordumatu tunnuse loomise ja väljaandmise eest („tunnuse väljaandja“). Artikli 3 lõike 6 kohaselt annavad liikmesriigid komisjonile tunnuse väljaandja määramisest ja tema tunnuskoodist teada ühe kuu jooksul alates määramisest.
                  
               
                     (4)
                  
                  
                     Rakendusmääruse (EL) 2018/574 artiklis 4 on sätestatud eeskirjad pädevate tunnuseväljaandjate kohta, kes loovad ja annavad välja kordumatuid tunnuseid, olenevalt sellest, kus tooted valmistatakse, kelle turule tooteid imporditakse või kus tooteid koondpakendisse pakendatakse. Lisaks võib liikmesriik artikli 4 lõike 1 teise lõigu kohaselt nõuda, et tema määratud tunnuseväljaandja on pädev looma ja välja andma kordumatuid tunnuseid kõikidele tema turule lastud tubakatoodetele.
                  
               
                     (5)
                  
                  
                     Rakendusmääruse (EL) 2018/574 artikli 4 lõikes 5 on sätestatud, et pädeva tunnuseväljaandja ajutisel puudumisel võib komisjon lubada ettevõtjatel kasutada mõne teise, artikli 3 kohaselt määratud tunnuseväljaandja teenuseid.
                  
               
                     (6)
                  
                  
                     Rakendusmääruse (EL) 2018/574 artikli 9 lõikes 2 ja artikli 13 lõikes 2 on sätestatud, et tarbijapakendi tasandil ja koondpakendi tasandil kordumatuid tunnuseid taotlevad ettevõtjad edastavad kõnealuse määruse II lisa II peatüki 2. jao punktis 2.1 ja punktis 2.2 loetletud teabe. See teave on vajalik kordumatute tunnuste loomiseks ja see sisaldab tunnuskoode, mis võimaldavad ettevõtjate, rajatiste ja masinate registreerimist jälgitavussüsteemis. Tunnuskoodid on seega väga olulised, kuna need võimaldavad ettevõtjatel taotleda pädevalt tunnuseväljaandjalt kordumatuid tunnuseid. Lisaks on nii kordumatuid tunnuseid kui ka tunnuskoode vaja toodete liikumist ning tehinguid käsitlevate andmete salvestamiseks ja edastamiseks. Ettevõtjate, rajatiste ja masinate tunnuskoode käsitlevad eeskirjad on sätestatud rakendusmääruse (EL) 2018/574 artiklites 14, 16 ja 18. Tunnuseväljaandjate pädevus tunnuskoode väljastada põhineb ettevõtjate tegevuskohal.
                  
               
                     (7)
                  
                  
                     Käesoleva otsuse vastuvõtmise ajal ei ole mitu liikmesriiki teatanud komisjonile oma tunnuseväljaandjate määramisest vastavalt rakendusmääruse (EL) 2018/574 artikli 3 lõikele 6. Pädeva tunnuseväljaandja puudumisel ei saa ettevõtjad tunnuskoode ja kordumatuid tunnuseid taotleda. Järelikult takistatakse neil ettevõtjatel oma tooteid turule lasta. See võib mõjutada siseturu sujuvat toimimist, eriti tubakatoodete ühendusesisest kaubandust, ning see võib seada ohtu jälgitavussüsteemi põhieesmärgi ja tubakatoodetega ebaseadusliku kauplemise tõkestamise.
                  
               
                     (8)
                  
                  
                     Selleks et piirata teataval määral siseturu sujuva toimimise võimalikku moonutamist ja aidata tagada, et jälgitavussüsteem hakkaks õigeaegselt toimima, peaks komisjon piiratud ajavahemikuks lubama kooskõlas rakendusmääruse (EL) 2018/574 artikli 4 lõikega 5 ettevõtjatel kasutada juba määratud tunnuseväljaandja teenuseid.
                  
               
                     (9)
                  
                  
                     Rakendusmääruse (EL) 2018/574 artikli 3 lõike 1 kohaselt juba määratud tunnuseväljaandjate ülesanne on otsustada, kas võtta ettevõtjatelt vastu taotlusi kordumatute tunnuste loomiseks ja välja andmiseks. Tunnuseväljaandja ajutisel puudumisel võivad teised määratud tunnuseväljaandjad anda ettevõtjatele ka tunnuskoodid, mis on vajalikud kordumatute tunnuste loomiseks ja väljaandmiseks ning direktiivi 2014/40/EL artikli 15 lõikes 5 ja rakendusmääruse (EL) 2018/574 VI peatükis sätestatud kohustuste täitmiseks. Täiendavate teenuste osutamine ei tohiks mingil juhul seada ohtu tunnuseväljaandja muid toiminguid.
                  
               
                     (10)
                  
                  
                     Pädeva tunnuseväljaandja ajutisel puudumisel teise tunnuseväljaandja loodud tunnuskoodid tuleks üle anda pädevale tunnuseväljaandjale, niipea kui see on määratud, koos muu asjakohase teabega, millele on osutatud rakendusmääruse (EL) 2018/574 artikli 14 lõikes 2, artikli 16 lõikes 2 ja artikli 18 lõikes 2. Üleandmine peaks toimuma elektrooniliselt ilma põhjendamatu viivituseta pädeva tunnuseväljaandja taotlusel nendele tunnuseväljaandjatele, kes otsustasid luua tunnuskoodi pädeva tunnuseväljaandja ajutisel äraolekul.
                  
               
                     (11)
                  
                  
                     Rakendusmääruse (EL) 2018/574 artikli 4 lõike 5 kohast luba kasutada mõne teise tunnuseväljaandja teenuseid tuleks kohaldada üksnes pädeva tunnuseväljaandja ajutisel äraolekul.
                  
               
                     (12)
                  
                  
                     Käesolev otsus ei tohiks mõjutada rakendusmääruses (EL) 2018/574 sätestatud pädevuseeskirju, milles käsitletakse ettevõtja ning rajatise koodide väljastamist ja registreerimist esimese jaemüügiettevõtte ettevõtjate jaoks.
                  
               
                     (13)
                  
                  
                     Võttes arvesse, et sigarettide ja isevalmistatavate sigarettide tubaka suhtes kohaldatakse alates 20. maist 2019 direktiivi 2014/40/EL artiklis 15 sätestatud jälgitavussüsteemi, peaks käesolev otsus jõustuma selle Euroopa Liidu Teatajas avaldamise päeval.
                  
               
                     (14)
                  
                  
                     Võttes arvesse rakendusmääruse (EL) 2018/574 artikli 4 lõike 5 kohast loa ajutist iseloomu, peab komisjon vajalikuks kehtestada käesoleva otsuse kohaldamisele ajalise piirangu,
                  
               ON VASTU VÕTNUD KÄESOLEVA OTSUSE:
         
            Artikkel 1
            Komisjon lubab rakendusmääruse (EL) 2018/574 artikli 4 lõike 5 kohaselt kõnealuse määruse artikli 2 punktis 2 määratletud ettevõtjatel kasutada sellise teise tunnuseväljaandja teenuseid, kes on määratud vastavalt rakendusmääruse (EL) 2018/574 artiklile 3.
            Esimeses lõigus osutatud luba kehtib üksnes pädeva tunnuseväljaandja ajutisel äraolekul ja igal juhul mitte kauem kui 31. detsembrini 2019.
            Käesolev otsus ei mõjutada rakendusmääruses (EL) 2018/574 sätestatud pädevuseeskirju, mis käsitlevad ettevõtja ja rajatise koodide väljastamist ja registreerimist esimese jaemüügiettevõtte ettevõtjate jaoks.
         
         
            Artikkel 2
            Pädeva tunnuseväljaandja ajutisel puudumisel teise tunnuseväljaandja loodud ettevõtja, rajatise ja masina tunnuskoodid kantakse tema nõudmisel ja põhjendamatu viivituseta üle pädevale tunnuseväljaandjale, kui ta on määratud. Kõnealused tunnuskoodid edastatakse koos muu asjaomase teabega, millele on osutatud rakendusmääruse (EL) 2018/574 artikli 14 lõikes 2, artikli 16 lõikes 2 ja artikli 18 lõikes 2.
            Edastamine toimub elektrooniliselt.
            Pädev tunnuseväljaandja teavitab ettevõtjaid üleandmisest.
         
         
            Artikkel 3
            Käesolev otsus jõustub selle Euroopa Liidu Teatajas avaldamise päeval.
            Seda kohaldatakse kuni 31. detsembrini 2019.
         
         
            Brüssel, 2. mai 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 127, 29.4.2014, lk 1.
         
            (2)  Komisjoni 15. detsembri 2017. aasta rakendusmäärus (EL) 2018/574 tubakatoodete jälgitavussüsteemi loomiseks ja käitamiseks vajalike tehniliste standardite kohta (ELT L 96, 16.4.2018, lk 7).
         
            (3)  Maailma Terviseorganisatsiooni tubaka tarbimise leviku vähendamise raamkonventsiooni juurde kuuluv tubakatoodetega ebaseadusliku kauplemise tõkestamise protokoll (ELT L 268, 1.10.2016, lk 10).
         
            (4)  Nõukogu 17. juuni 2016. aasta otsus (EL) 2016/1749 Maailma Terviseorganisatsiooni tubaka tarbimise leviku vähendamise raamkonventsiooni juurde kuuluva tubakatoodetega ebaseadusliku kauplemise tõkestamise protokolli Euroopa Liidu nimel sõlmimise kohta, välja arvatud protokolli nende sätete osas, mis kuuluvad Euroopa Liidu toimimise lepingu kolmanda osa V jaotise kohaldamisalasse (ELT L 268, 1.10.2016, lk 1). Nõukogu 17. juuni 2016. aasta otsus (EL) 2016/1750 Maailma Terviseorganisatsiooni tubaka tarbimise leviku vähendamise raamkonventsiooni juurde kuuluva tubakatoodetega ebaseadusliku kauplemise tõkestamise protokolli Euroopa Liidu nimel sõlmimise kohta seoses protokolli nende sätetega, mis käsitlevad kohustusi seoses õigusalase koostööga kriminaalasjades ja kuritegude määratlemisega (ELT L 268, 1.10.2016, lk 6).